Ka Morago ga Tsogo ya Jesu, na Mmele wa Gagwe e be e le wa Nama Goba wa Moya?
Karabo ya Beibele
Beibele e re Jesu “o ile a bolawa nameng, eupša a phedišwa [tsošwa] moyeng.”—1 Petro 3:18; Ditiro 13:34; 1 Bakorinthe 15:45; 2 Bakorinthe 5:16.
Mantšu ao Jesu a a boletšego a bontšha gore o be a ka se tsošwe ka mmele wa nama le madi. O boletše gore o be a tla nea ‘nama ya gagwe bakeng sa bophelo bja lefase,’ gore e be topollo bakeng sa ba bantši. (Johane 6:51; Mateo 20:28) Ge nkabe a ile a hwetša mmele wa gagwe wa nama ge a tsošwa, gona sehlabelo sa topollo se be se ka se phethagale. Se se be se ka se kgonege ka ge Beibele e bolela gore o neile mmele le madi a gagwe go ba sehlabelo “gatee ya ba moka.”—Baheberu 9:11, 12.
Ge e ba Jesu a tsošitšwe ka mmele wa moya, barutiwa ba gagwe ba be ba tla mmona bjang?
Dibopiwa tša moya di ka ba le sebopego sa batho. Ka mohlala, barongwa bao ba ilego ba dira se nakong e fetilego ba ile ba ja le go nwa le batho. (Genesi 18:1-8; 19:1-3) Go dutše go le bjalo, e be e le dibopiwa tša moya tšeo di bego di kgona go apara mebele ya nama.—Baahlodi 13:15-21.
Ka morago ga go tsošwa, Jesu o ile a ba le mmele wa nama ka nakwana, go etša barongwa ba bangwe. Ka ge e be e le sebopiwa sa moya, o be a kgona go iponagatša go barutiwa ba gagwe gomme ka nako e nngwe ge a be a na le bona o be a timelela. (Luka 24:31; Johane 20:19, 26) Mebele yeo a bego a iponagatša ka yona e be e sa swane. Bagwera ba kgauswi ba Jesu le bona ba ile ba kgona go mo tseba feela ka seo a se boletšego goba a se dirilego.—Luka 24:30, 31, 35; Johane 20:14-16; 21:6, 7.
Ge Jesu a be a iponagatša go moapostola Thomase, o ile a tla ka mmele wa dintho. O dirile se go tiiša tumelo ya Thomase, ka ge a be a sa kgolwe gore Jesu o tsogile.—Johane 20:24-29.
Ithute ka mo go oketšegilego
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Morero wa go Boa ga Kriste ke Ofe?
Morero wa go boa ga Kriste ke ofe? O tla boa ka tsela efe, gomme o tla dira’ng?
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn